作者:方千里
標題:瑞龍吟
內容:樓前路。愁對萬點風花，數行煙樹。依依斜日紅收，暮山翠接，平蕪盡處。小留佇。還是畫欄憑暖，半扃朱戶。簾櫳盡日無人，消凝悵望，時時自語。堪恨行雲難系，賦情楊柳，徘徊猶舞。追想向來歡娛，懷抱非故。題紅寄綠，魂斷江南句。何時見、輕衫霧唾，芳茵蓮步。燕子西飛去。為人試道，相思悶緒。空有腸千縷。清淚滿，斑斑多於春雨。忍看鬢髮，密堆飛絮。